సూర్యాపేట జిల్లాలో హైవేపై రెండు కార్లు దగ్ధం WATCH LIVE TV
అది పొగరు.. ఇలాంటి ప్రెసిడెంట్‌ని ఇప్పటి వరకు చూడలేదు: నరేష్‌పై సమీర్ ఫైర్
‘మా’ వివాదంపై సోమవారం సాయంత్రం అధ్యక్షుడు నరేష్ మీడియాలో మాట్లాడిన విషయం తెలిసిందే. నరేష్‌కు కౌంటర్‌గా ‘మా’ జనరల్ సెక్రటరీ జీవిత, వైస్ ప్రెసిడెంట్ హేమ, ఈసీ మెంబర్స్ సమీర్, జయలక్ష్మి మంగళవారం రాత్రి మీడియాతో మాట్లాడారు.
Samayam Telugu | Updated:
Oct 23, 2019, 05:43PM IST
మూవీ ఆర్టిస్టు అసోసియేషన్‌ (మా)లో ఎగ్జిక్యూటివ్ కమిటీ మెంబర్స్‌ మధ్య విభేదాలు తారాస్థాయికి చేరుకున్నాయి. ఇప్పటి వరకు గుట్టుగా కొట్టుకున్న వీళ్లు ఇప్పుడు బహిరంగంగా ఒకరిపై ఒకరు విమర్శలు, ఆరోపణలు చేసుకుంటున్నారు. ఆదివారం జరిగిన ‘మా’ సమావేశం తరవాత అసోసియేషన్ గురించి మీడియాలో పలు రకాల వార్తలు వచ్చాయి. అధ్యక్షుడు నరేష్‌కు జనరల్ సెక్రటరీ జీవితకు పడటం లేదని.. ఎగ్జిక్యూటివ్ మెంబర్స్ రెండు వర్గాలుగా విడిపోయారని అన్నారు. దీనికి తోడు ఆదివారం నాటి మీటింగ్‌కు అధ్యక్షుడు నరేష్ హాజరుకాకపోవడంతో మీడియా మరింత హైలైట్ చేసింది.
డిజిటల్ మీడియా, సోషల్ మీడియాలో ‘మా’పై రకరకాల వార్తలు రావడంతో సోమవారం జీవిత స్పందించారు. మీటింగ్ ఎందుకు పెట్టుకున్నామో చెప్పారు. అదేరోజు సాయంత్రం అధ్యక్షుడు నరేష్ కూడా మీడియా ముందుకు వచ్చారు. అసలు అధ్యక్షుడితో సంబంధంలేకుండా పెట్టిన మీటింగ్‌కు తానెందుకు వెళ్తానని నరేష్ అన్నారు. అలాగే, 26 ఏళ్ల చరిత్ర కలిగిన ‘మా’ రాజ్యాంగాన్ని వీళ్లు మార్చడానికి ప్రయత్నిస్తున్నారని, ఇది ‘మా’కు పెద్ద డ్యామేజీ అని కూడా వ్యాఖ్యానించారు. నరేష్ వ్యాఖ్యలపై ‘మా’ ఎగ్జిక్యూటివ్ మెంబర్స్ కొంత మంది స్పందించారు.
Also Read: చిరంజీవి నేతృత్వంలో మొదలైన గొప్ప సంస్థ ‘మా’.. డ్యామేజ్ చేశారు: నరేష్ కౌంటర్
జనరల్ సెక్రటరీ జీవితా రాజశేఖర్, వైస్ ప్రెసిడెంట్ స్నేహ, ఈసీ మెంబర్లు సమీర్, జయలక్ష్మి కలిసి మీడియా సమావేశం నిర్వహించారు. ఈ సమావేశంలో నరేష్‌పై సమీర్ తీవ్ర స్థాయిలో విరుచుకుపడ్డారు. ఈసీ మెంబర్స్‌ మధ్య విభేదాలు ఉండటం వాస్తవం అన్నారు. అయితే, దీన్ని బట్టబయలు చేసింది, పెద్దది చేసింది ఎవరో అందరికీ తెలుసని వ్యాఖ్యానించారు. ‘మా’లో తామంతా చాలా సఖ్యతగా ఉన్నామని, కలుపుగోలుతనంగా ఉన్నామని అంటున్న మాటలన్నీ పచ్చి అబద్ధాలని సమీర్ అన్నారు. ఇక్కడ ఏదీ సఖ్యతగా జరగట్లేదన్నారు.
‘‘ఎవ్వరూ ఎవ్వరినీ కలుపుకొని పోవట్లేదు. నేను కలుపుకుపోతాను అని నరేష్ గారు చెప్పినదానికి మంచి ఉదాహరణ ఏంటంటే.. స్వతంత్ర అభ్యర్థిగా పోటీచేసి వైస్ ప్రెసిడెంట్‌గా గెలిచిన హేమగారి చేతులో నుంచి గెలిచిన మరుసటి రోజు జరిగిన ఫంక్షన్‌లో లైవ్‌లో మైక్ లాక్కున్నారు. దాన్ని కలుపుగోలుతనం అనరు. దాన్ని పొగరు అంటారు. ఇగో అంటారు. నా ‘మా’కి ఇబ్బంది కలిగితే నేను ఒప్పుకోను.. నా ‘మా’ని ఎవరైనా కించపరిస్తే నేను ఒప్పకోను అంటారు. నా ‘మా’ ఏంటి సార్. మేమందరం ఎక్కడి నుంచి గెలిచాం.. నడిగర్ సంఘం నుంచా..?’’ అని సమీర్ ఫైర్ అయ్యారు.
‘‘రాజ్యాంగంలో సవరణలు చేయడానికి వీళ్లెవరు.. పెద్దపెద్ద వాళ్లు రాసుకున్న రాజ్యాంగాన్ని ఎలా మారుస్తారు అని నరేష్ గారు అడుగుతున్నారు. వెయ్యి రూపాయల నోటు మోదీ గారు మార్చేశారు. మహానుభావులు అందరూ వాడిన నోటు అది.. దాన్నెలా మారుస్తారు అని ఆయన మీద మీరు కేసు పెట్టండి’’ అని సమీర్ వ్యంగ్యంగా నరేష్‌కు చురకలు అంటించారు. నిజంగా నరేష్ చేసేది కరెక్ట్ అని ఆయన అనుకుంటే తామెవ్వరం రామని, ఒక్క బెజనర్జీతో మాట్లాడితే సరిపోతుందని సమీర్ సూచించారు. ఆయన ఎప్పుడు ఎక్కడికి రమ్మన్నా వస్తారని భరోసా ఇచ్చారు.
ఆదివారం నిర్వహించిన సమావేశాన్ని పనికిమాలిన మీటింగ్ అంటున్నారని.. కానీ, అది ఎక్స్‌ట్రార్డినరీ జనరల్ బాడీ మీటింగ్(ఈజీఎం) నిర్వహణపై నిర్ణయం తీసుకోవడానికి పెట్టిన సమావేశమని సమీర్ అన్నారు. ‘‘26 ఏళ్లుగా ఈజీఎం జరగలేదు.. చరిత్రలో లేదు అని నరేష్ అంటున్నారు. ఇన్నేళ్లుగా ఇలాంటి ప్రెసిడెంట్‌ను ‘మా’ చూడలేదు. అందుకే ఈసారి ఈజీఎం పెట్టాల్సి వస్తుంది’’ అని సమీర్ ముగించారు.